Ego Hugo, dominus Ulmi et Castri Canini, notum facio omnibus præsentes litteras inspecturis, quod propter amorem Domini nostri Jesu Christi, et propter remissionem meorum peccatorum et omnium parentum meorum dedi et concessi absque ulla conditione Deo et monachis Cluniacensibus servientibus Deo in ecclesia Beati Christofori de Castro Canino, quod nullus habebit de cœtero furnos vel molendinos infra plastrearia Castri Canini, exceptis dictis monachis, et excepto domino Castri Canini, qui unum solummodo infra muros per se ad quoquendum panem domus suæ poterit habere furnum, et exceptis feodalibus et chasatis præfati Castri Canini, qui similiter unum ad opus suum infra muros ipsius Castri Canini poterunt habere furnum. Si autem burgenses et homines meos infra muros Castri Canini aliquo modo venire ad standum vel manendum contigerit, ad furnum domini Castri Canini vel ad furnum chasatorum ipsius castri, panem suum absque ulla conditione coquere potuerunt, salvo tamen furnachio supradictorum monachorum. Ego vero et omnes successores mei tenemur cogere omnes morantes infra plassearia coquere ad furnum dictorum monachorum. Concessi etiam dictis monachis Beati Christofori in omnibus nemoribus meis boscum mortuum, exceptis plasseariis Castri Canini, plenarium usuarium ad furnum suum et ad omne opus domus Sancti Christofori. Si autem (quod absit!) contigerit me vel successores meos ab hoc dono deviare, volo et concedo quod episcopus Nivernus ad donum tenendum nos moneat et compellat. Et præsenti cartæ sigillum meum apposui in majoris testimonium firmitatis. Actum anno gratiæ M.CC.XXII, mense febroario.